Gigi Becali a intervenit în direct la TV după FCSB - Sepsi OSK și a clarificat situația lui Risto Radunovic
FCSB a învins-o cu 2-1 pe Sepsi OSK în prima etapă a play-off-ului Superligii României.
Risto Radunovic, fundașul stânga de la FCSB, a vorbit la flash-interviu și a dezvăluit faptul că speră să găsească o soluție la vară, după încheierea sezonului, și să plece de la gruparea roș-albastră.
Gigi Becali a intervenit în direct după FCSB - Sepsi OSK și a clarificat situația lui Risto Radunovic
Gigi Becali, patron FCSB, a intervenit în direct la televiziunea DigiSport după victoria cu Sepsi OSK și a clarificat situația lui Risto Radunovic.
Latifundiarul din Pipera a precizat faptul că fundașul stânga a venit la el la palat în urmă cu câteva luni să-i spună că a primit o ofertă și că vrea să o părăsească pe FCSB.
"Omul a venit la mine acum cinci-șase luni, că el pleacă. Cu ce pleci? Cu trenul sau cu autobuzul? Dacă ai contract, cum să pleci? El a vrut să plece de atunci. A venit la mine la Palat să-mi spună că pleacă.
Mi-a spus că are o ofertă. I-am spus că-l las dacă iau 500.000. Mai are contract până în decembrie... Dacă o să aibă o ofertă în vară, îl las. Nu-l țin", a spus Gigi Becali.
Cum arată clasamentul din play-off-ul Superligii României
În urma victoriei de pe Arena Națională, formația dirijată de Elias Charalambous și-a asigurat o diferență de șapte puncte față de Universitatea Craiova, care ocupă poziția secundă cu 28 de puncte.
Rapid București (locul III, 28p) s-a împotmolit în prima etapă a play-off-ului cu Farul Constanța (locul V, 25p), scor 1-2, în timp ce CFR Cluj (locul IV, 27p) a pierdut cu Universitatea Craiova, scor 1-2.
Sepsi OSK se situează pe ultima poziție cu 22 de puncte.
Urmăriți SPORT.RO și pe Google News